Powerbank der kan oplade din elbil

Efter at have scoret knapt 40 millioner kroner på Kickstarter, er Anker nu klar til at lancere deres nye modulære powerbank, Solix F3800. Den er designet som en kabinekuffert, komplet med teleskophåndtag og hjul. Men den har potentiale til at oplade din elbil eller holde et hjem med strøm i dagevis.

For selv om den kun rummer 3,84 kWh, så kan den udvides med moduler, så den får en maksimal kapacitet på brutale 53,8 kWh. Altså langt mere end der kan være på batteriet i en Renault Megane E-Tech Standard Range (40 kWh).

Solix F3800 er i stand til at producere op til 6.000 Watt AC (120V / 240V) på tværs af masser af stik. Heriblandt et, der kan bruges til ladekablet.

Anker har dog ikke kun elbiler i sigtekornet. Solix-serien er faktisk lavet som et batterisystem til det intelligente hjem. Via moduler og udvidelser kan Solix kobles til eksempelvis solceller og controllere, så systemet fungerer på samme måde som eksempelvis Tesla Powerwall. Dette system er dog p.t. kun tilgængeligt i USA, mens F3800 også kan fås i Europa.

Læs også: Gem den billige strøm med Homevolt.

Solix F3800 kan tages med overalt.

Solix-systemet kan udvides efter behov.

Billigt er den dog ikke. Prisen for den potente powerbank starter ved 3.999 dollars, svarende til 27.000 danske kroner. Inden moms og afgifter vel at mærke. Læs eventuelt mere hos Anker.

Powerbank der kan oplade din elbil